玉堂晝值有懷萬松
作者：程珌
朝代：宋

paragraphs: 鷄籠峯下萬松山，中有游民天地閑。
左架虹腰上玄圃，右騎鰲背度飛關。
幽壑流泉噴三峽，衮衮桃花翻浪雪。
兩山對峙錦屏開，嫣紫肥紅仍炫白。
十里松風百哢琴，丹書一枕卧殘春。
何人共結無生社，冉冉青蜺下玉麟。
九華突兀匡廬禿，幽深全似入盤谷。
懷山一夜鬢如霜，畫作烟圖入洛陽。
玉境那容凡骨洿，急草天章訊歸路。
磨松琢石歌太平，亦表微臣報國恩。